Document ID: /roh_data/filtered/fineweb-2-filterrobots_roh.jsonl.gz/23784

Gian Ramming daventa schef svilup tar RTR
- Mardi, 1.11.2016, 14:27
Gian Ramming, schefredactur e commember da la direcziun RTR, daventa a partir dal 2017 manader da la nova partiziun svilup tar RTR. Il medem mument datti ina midada organisatorica en la direcziun da RTR.
Il svilup digital mida il diever da medias ed ils basegns da la populaziun cuntinuadamain. RTR sa prepara per questas sfidas futuras e creescha perquai ina nova partiziun che vegn a s’occupar dals svilups da l’interpresa. La chasa da medias publica per la Svizra rumantscha duess uschia vegnir rinforzada a lunga vista, quai era per pudair ademplir las aspectativas da las Rumantschas e dals Rumantschs ad ina chasa da medias dal futur. A partir dal 2017 vegn Gian Ramming a manar questa partiziun sco schef dal svilup tar RTR.
Ladina Heimgartner: Jau deploresch d’ina vart fitg da perder in schefredactur da la qualitad da Gian Ramming, sun dentant cuntenta che ses grond know-how, sia experientscha e ses bun nas per innovaziuns survegnan in terrain gist tant fritgaivel cun la nova posiziun.
Gian Ramming lavura dapi 13 onns per RTR. Dapi il 2009 è el s’engaschà sco schefredactur per l’interpresa RTR ed ha furmà quella considerablamain. Sut sia batgetta èn formats da radio e televisiun cumprovads vegnids sviluppads enavant e novs formats èn vegnids lantschads cun success. Uschia per exempel l’emissiun da novitads per uffants “Minisguard” ubain las emissiuns spezialas da votaziuns ed elecziuns a la televisiun. Era la purschida d’online sin rtr.ch è vegnida engrondida successivamain sut l’egida da Ramming.
Gian Ramming: Set onns captivants, set onns ch’èn stads influenzads d’in mund da medias fitg variant e cun blers svilups. Jau sun engraziaivels che jau hai pudì influenzar decisivamain la via da RTR sco schefredactur tras questas midadas.!
Tras la midada da Gian Ramming è la plazza da la schefredactura resp. dal schefredactur RTR vacanta. RTR vegn a publitgar l’inserat per questa plazza las proximas emnas.